2011D0025 — SL — 03.07.2012 — 002.001

Ta dokument je mišljen zgolj kot dokumentacijsko orodje in institucije za njegovo vsebino ne prevzemajo nobene odgovornosti

►B SKLEP EVROPSKE CENTRALNE BANKE z dne 14. decembra 2011 o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja (ECB/2011/25) (2011/870/EU) (UL L 341, 22.12.2011, p.65)

spremenjena z:









▼B

SKLEP EVROPSKE CENTRALNE BANKE

z dne 14. decembra 2011

o dodatnih začasnih ukrepih v zvezi z Eurosistemovimi operacijami refinanciranja in primernostjo zavarovanja

(ECB/2011/25)

(2011/870/EU)







SVET EVROPSKE CENTRALNE BANKE JE – ob upoštevanju Pogodbe o delovanju Evropske unije in zlasti prve alinee člena 127(2) Pogodbe, ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1 in člena 18.2 Statuta, ob upoštevanju naslednjega: (1) V skladu s členom 18.1 Statuta Evropskega sistema centralnih bank in Evropske centralne banke lahko Evropska centralna banka (ECB) in nacionalne centralne banke držav članic, katerih valuta je euro (v nadaljnjem besedilu: NCB), sklepajo kreditne posle s kreditnimi institucijami in drugimi udeleženci na trgu na podlagi ustreznega zavarovanja posojil. Splošni pogoji, po katerih so ECB in NCB pripravljene skleniti kreditne posle, vključno z merili za ugotavljanje primernosti zavarovanja za namene kreditnih poslov Eurosistema, so določeni v Prilogi I k Smernici ECB/2000/7 z dne 31. avgusta 2000 o instrumentih monetarne politike in postopkih Eurosistema ( 1 ) (v nadaljnjem besedilu: Splošna dokumentacija). (2) Dne 8. decembra 2011 je Svet ECB odločil o dodatnih ukrepih izboljšane kreditne podpore za podporo bančnega posojanja in likvidnosti na denarnem trgu euroobmočja. V skladu s to odločitvijo in z namenom, da bi izboljšali zagotavljanje likvidnosti nasprotnim strankam pri operacijah denarne politike Eurosistema, je treba predvideti možnost prekinitve ali spremembe pogojev nekaterih operacij dolgoročnejšega refinanciranja pred zapadlostjo, prav tako pa bi bilo treba dopolniti merila za ugotavljanje primernosti finančnega premoženja, ki naj se uporabi kot zavarovanje pri operacijah denarne politike Eurosistema. (3) Te ukrepe je treba uporabljati začasno, dokler ne bo Svet ECB presodil, da stabilnost finančnega sistema omogoča uporabo splošnega okvira Eurosistema za operacije denarne politike – ob upoštevanju naslednjega: SPREJEL NASLEDNJI SKLEP:







Člen 1

Dodatni ukrepi v zvezi z operacijami refinanciranja in primernim zavarovanjem

1. Pravila za izvajanje operacij denarne politike Eurosistema in merila primernosti za zavarovanje, določena v tem sklepu, se uporabljajo v povezavi s Splošno dokumentacijo.

2. V primeru razhajanj med tem sklepom in Splošno dokumentacijo, kakor jo NCB izvedejo na nacionalni ravni, prevlada prvi. NCB še naprej uporabljajo vse določbe Splošne dokumentacije v nespremenjeni obliki, razen če je v tem sklepu določeno drugače.

Člen 2

Možnost prekinitve ali spremembe pogojev operacij dolgoročnejšega refinanciranja

Eurosistem lahko odloči, da smejo nasprotne stranke pod določenimi pogoji in pred zapadlostjo prekiniti določene operacije dolgoročnejšega refinanciranja ali znižati njihov znesek.

▼M2

Člen 3

Sprejem nekaterih dodatnih listinjenih vrednostnih papirjev

1. Poleg listinjenih vrednostnih papirjev, ki so primerni v skladu s poglavjem 6 Priloge I k Smernici ECB/2011/14, so kot zavarovanje pri operacijah denarne politike Eurosistema primerni tudi listinjeni vrednostni papirji, ki ne izpolnjujejo zahtev glede bonitetnih ocen iz oddelka 6.3.2 Priloge I k Smernici ECB/2011/14, sicer pa izpolnjujejo vsa merila primernosti, ki veljajo za listinjene vrednostne papirje po Smernici ECB/2011/14, vendar le pod pogojem, da imajo dve bonitetni oceni najmanj trojni B ( 2 ), in sicer ob izdaji in kadar koli kasneje. Zadostiti morajo tudi vsem zahtevam, navedenim spodaj:

(a) finančno premoženje, s katerim so zavarovani listinjeni vrednostni papirji in ki ustvarja denarni tok, mora pripadati enemu od naslednjih razredov finančnega premoženja: (i) stanovanjske hipoteke; (ii) posojila malim in srednje velikim podjetjem; (iii) hipoteke na poslovnih nepremičninah; (iv) posojila za nakup avtomobila; (v) leasing in potrošniško financiranje;

(b) finančno premoženje, ki ustvarja denarni tok in pripada različnim razredom finančnega premoženja, se ne sme mešati;

(c) finančno premoženje, s katerim so zavarovani listinjeni vrednostni papirji in ki ustvarja denarni tok, ne sme vsebovati posojil, ki so: (i) slaba posojila ob izdaji listinjenega vrednostnega papirja; (ii) slaba posojila ob vključitvi v kritni sklad v času trajanja listinjenega vrednostnega papirja, npr. z zamenjavo ali nadomestitvijo finančnega premoženja, ki ustvarja denarni tok; ali (iii) ob katerem koli času strukturirana, sindicirana ali s finančnim vzvodom;

(d) dokumenti o transakciji z listinjenimi vrednostnimi papirji morajo vsebovati določbe o neprekinjenosti servisiranja.

2. Za listinjene vrednostne papirje iz odstavka 1, ki imajo dve bonitetni oceni najmanj enojni A ( 3 ), se uporablja odbitek pri vrednotenju v višini 16%.

3. Za listinjene vrednostne papirje iz odstavka 1, ki nimajo dveh bonitetnih ocen najmanj enojni A, se uporabljajo naslednji odbitki pri vrednotenju: (a) za listinjene vrednostne papirje, zavarovane s hipotekami na poslovnih nepremičninah, se uporablja odbitek v višini 32%, (b) za vse ostale listinjene vrednostne papirje se uporablja odbitek v višini 26%.

4. Nasprotna stranka listinjenega vrednostnega papirja, ki je sicer primeren po odstavku 1, ne sme predložiti kot zavarovanje, če sama nasprotna stranka ali katera koli tretja oseba, ki je z njo v tesni povezavi, zagotavlja obrestno zaščito v zvezi s tem listinjenim vrednostnim papirjem;

5. V tem členu imata pojma „malo podjetje“ in „srednje veliko podjetje“ pomen, kot jima ga dodeljuje Priporočilo Komisije 2003/361/ES z dne 6. maja 2003 o opredelitvi mikro, malih in srednje velikih podjetij ( 4 ).

6. NCB lahko sprejme kot zavarovanje pri operacijah denarne politike Eurosistema listinjene vrednostne papirje, pri katerih finančno premoženje za zavarovanje terjatev vključuje stanovanjske hipoteke ali posojila malim in srednje velikim podjetjem ali oboje ter ki ne izpolnjujejo zahtev glede bonitetnih ocen iz oddelka 6.3.2 Priloge I k Smernici ECB/2011/14 in zahtev iz odstavkov 1(a) do (d) in odstavka 4 zgoraj, sicer pa izpolnjujejo vsa merila primernosti, ki veljajo za listinjene vrednostne papirje po Smernici ECB/2011/14, in imajo dve bonitetni oceni najmanj trojni B. Takšni listinjeni vrednostni papirji so omejeni na tiste, ki so bili izdani pred 20. junijem 2012, in se zanje uporablja odbitek pri vrednotenju v višini 32%.

▼B

Člen 4

Sprejem nekaterih dodatnih bančnih posojil

1. NCB lahko kot zavarovanje za operacije denarne politike Eurosistema sprejme bančna posojila, ki ne izpolnjujejo Eurosistemovih meril primernosti.

2. NCB določijo merila primernosti in ukrepe za obvladovanje tveganj za sprejem bančnih posojil v skladu z odstavkom 1. Takšna merila primernosti in ukrepe za obvladovanje tveganj mora predhodno odobriti Svet ECB.

▼M1

Člen 4a

Sprejem nekaterih bančnih obveznic, za katere jamči država

1. NCB niso zavezane k temu, da kot zavarovanje pri kreditnih poslih Eurosistema sprejmejo primerne bančne obveznice, za katere jamči država članica, kjer poteka program Evropske unije/Mednarodnega denarnega sklada, ali država članica, katere bonitetna ocena ne dosega referenčne vrednosti, ki jo Eurosistem uporablja za določitev minimalnih zahtev glede visokih bonitetnih standardov za izdajatelje in garante pri tržnem finančnem premoženju v skladu z oddelkoma 6.3.1 in 6.3.2 Splošne dokumentacije.

2. NCB obvestijo Svet ECB vsakokrat, ko se odločijo, da ne bodo sprejele vrednostnih papirjev, opisanih v odstavku 1, kot zavarovanje.

▼M3

Člen 4b

Sprejem bančnih obveznic, za katere jamči država

1. Nasprotne stranke, ki izdajajo primerne bančne obveznice, za katere jamči oseba javnega prava iz EGP, ki ima pravico do odmerjanja davkov, takšnih obveznic ali podobnih obveznic, ki so jih izdale osebe, s katerimi so nasprotne stranke v tesni povezavi, ne smejo predložiti kot zavarovanje za kreditne posle Eurosistema, kolikor presegajo nominalno vrednost teh obveznic, ki so bile na dan začetka veljavnosti tega sklepa že predložene kot zavarovanje.

2. V izjemnih primerih lahko Svet ECB odloči o odstopanju od zahteve iz odstavka 1. Prošnji za odstopanje mora biti priložen načrt financiranja.

▼B

Člen 5

Končna določba

Ta sklep začne veljati 19. decembra 2011.